Dom Ruperten Ama Birjina

Dom Ruperten Ama Birjina XII. mendeko behe-erliebezko tailla da, Andre Maria tronuan eserita kuxin baten gainean eta Jesus Haurra magalean irudikatzen dituena, sedes sapientiae bat esaten dena ikonografikoki. Irudiari lotutako elezaharrengatik kristaiek gurtu izan dute: adimenaren dohaina lortzeko otoitz egiten zitzaion. .

XI. mendearen bukaeran, Liejako Saint-Laurent monasterioak, Borgoinako Cluny abadia frantziarraren ohiturei jarraiki, kultura-jarduera bizia izan zuen, eta ordukoa da lan hau. 21. mendean monasterioan erreplika gordetzen da, Grand Curtius (Lieja) museoan dago benetakoa. Eskultura Belgikako frantses komunitatearen altxor gisa sailkatuta dago 2011tik.

Hareharri polikromatu eta urreztatuzko erliebeak arku batean du markoa, eta hartan inskripzioa dago:
 PORTA. HEC. CLAVSA. ERIT. NEC. APERIETVR. ET. NON. TRANSIBIT. PER ÉÂ. VIR. Ojf. DNS. DS. ISRAËL. INGRESSVS. E. PER. EAM (Ate hau itxi egingo da, ez da zabalduko eta ez da gizonik pasatuko bertatik, Israelgo Jainko Jauna ate hometatik sartu baita).

 Kondaira 
XI. mendearen amaieran, Rupert izeneko haur gazte bat jaso zuten Saint-Laurent monasterioan. Bertan hazi zen, baina «bere adimena ez zen gorputzarekin batera garatu; bere burua, ikasketak gorabehera, motza zen». 1096ko arratsalde batean, abadiako otoitzean jarritako Ama Birjinaren irudiaren aurrean belaunikaturik, bere sinpletasunak otoitz sutsua egin zion Mariari falta zitzaizkion argien eske. Berehala bete zen guraria eta adimena esnatu zitzaion Ruperti, eta une horretatik aurrera Idatzi Santuak inork baino hobeto interpretatzen jakin zuen, bere garaiko monje jakintsuenetako bat bilakatuz. Dom Rupert izenez ezaguna harrezkero, eskuizkribu ugari idazten hasi zen, Laurendi deunaren bizitza bat barne. 1121ean Deutzeko abade bihurtu zen, Renanian. 

Dom Rupertek berak idatziz utzi zuen berari 1096an gertatutakoa, San Mateori buruzko bere liburua batean urte batzuen buruan. 

 Erreferentziak 

 Kanpo estekak 

Kategoria:Mirariak
Kategoria:Sedes sapientiae
Kategoria:Liejako kultura
Kategoria:Erlijioa Belgikan